सलाबतखानाची कबर

अहिल्यानगरच्या निजामाचा वजीर, दुसरा सलाबतखान याची कबर अहिल्यानगर शहराजवळील शहा टेकडीवर आहे.

 ठिकाण 
अहिल्यानगर शहरापासून पूर्वेला दहा किलोमीटर दूर, अहिल्यानगर-पाथर्डी रस्त्यावर ९०० फूट उंचीच्या शाह डोंगरावर (खरे तर टेकडीवर) चांदबिबीचा महाल या नावाने ओळखली जाणारी एक अष्टकोनी वास्तू आहे. लोक गैरसमजुतीने या वास्तूला चांदबिबीचा महाल म्हणत असले, तरी वस्तुतः ती दुसऱ्या सलाबतखानाची कबर आहे.

 महाल 
दुसऱ्या सलाबतखानाने १५८० मध्ये हा तीन मजली महाल बांधला. या महालाची इमारत तीन मजली असून चिरेबंदी व अष्टकोनी आहे. इमारतीची उंची ७० फूट आहे. महालाच्या जमिनीखाली एक तळमजला आहे. इमारतीच्या भिंतींना तिरप्या फटी असल्याने दिवसभर या इमारतीत सूर्याची किरणे पोचतात.

 सलाबतखान(दुसरा) 
सलाबतखान(दुसरा), हा इसवी सनाच्या १५५५ मध्ये गादीवर आलेला चौथा निजाम मूर्तजा याचा वजीर होता. वेडसर मूर्तजाने त्याच्या चंगीजखान या वजिराला संशयावरून मृत्युदंड दिला, आणि त्याच्या जागी १५७९ मध्ये सलाबतखान(दुसरा)ची नेमणूक केली होती. या दुसऱ्या सलाबतखानाने अहमदनगर शहरात खापरी नळातून पाणी आणले. हा सलाबतखान अहमदनगरमध्ये तेथील लोकांना त्या काळी आवडत असे.
सलाबतखान(दुसरा)ने अहमदनगर शहराजवळ शहा टेकडीवर महालही बांधला. या महालात त्याच्या मृत्यूनंतर त्याची कबर बनवली गेली.

 राष्ट्रीय संरक्षित स्मारक 
या कबरीला ४ मार्च, इ.स. १९०९ रोजी राष्ट्रीय संरक्षित स्मारक म्हणून घोषित करण्यात आले.

 संदर्भ 

वर्ग:अहिल्यानगर जिल्हा
वर्ग:निजामशाही
वर्ग:महाराष्ट्रातील राष्ट्रीय संरक्षित स्मारके
वर्ग:अहिल्यानगरमधील इमारती व वास्तू